钦定古今图书集成/理学汇编/文学典/第099卷 > 王九思
## 钦定古今图书集成/理学汇编/文学典/第099卷 > 王九思

按《名山藏文苑记》：“王九思，字敬夫，鄠人。眉目清秀，颜
色充和，如神仙中人，姿仪冠朝士。登弘治丙辰进士。
李东阳当国，为清新流丽之诗，和平畅达之文，士林
宗尚。而九思亦学其体。考选庶吉士，契东阳意，遂得
选首，授翰林检讨。一时为之语曰：‘上有三老，下有三
讨’。”言其文体一律也。及李梦阳起而倡古文辞，九思
一洗旧习，从之。东阳因呼九思梦阳文为子字股，盖
以其互称子为重也。刘瑾调诸翰林为诸曹郎，九思
得吏部主事，历文选郎中，拒绝请托，虽瑾亦不得行。
瑾诛，诸翰林悉复官，东阳以其文异己，言官至郎中
者可无复。九思仍吏部。居顷，言官深恶王纳诲，并劾
九思堂上堂下一、陕三吏部，非瑾党，“何从得此”堂上
谓尚书彩也。坐出为寿州同知。至则与州人士评说
古文辞，州人士翕然乐向。太监钱宁旧镇守云南，云
南人苦之。及九思居寿之明年，朝廷将复遣宁镇守
云南，人群欲阻宁。绐言：其地大雾，三朝不见天日，而
朝议谓如此天变，大臣当人人自陈，皆内不安。往求
司礼监，言非关大臣，“盖缘刘瑾馀党，去之未尽”，九思
仍以瑾党罢。九思闲美，风流不羁，拘礼节而谈笑有
韵。座有士，则言文章；座有释，则言禅定；座有道，则言
摄养；座有农有商，则言耕种货殖。以至百工技艺，皆
随所见，与之谈说，无不欣快。下及艳曲小令，亦皆新
奇工美，极人情之致。与康海并名，善歌，而弹琶琵次
之。所著有《游春记》《碧山乐府》，皆其小令艳曲之行世
者也。嘉靖初，有荐九思纂修《实录》者，其所同罢吏部，
摘《游春记》毁于当道，云：“记中所借姓名李林甫”者，指
李东阳也；杨国忠者，指杨廷和也；贾婆婆者，指贾咏
也。坐此竟已。九思闻之，更作小词自嘲云：“老而丧明，
四方求文，口占授人，疾书不给。”年八十二卒。

按《列朝诗集》：“九思字敬夫，鄠县人。弘治丙辰进士，选
翰林院庶吉士，授检讨。九年满考，值刘瑾乱政，翰林
悉调部属，历练政务，敬夫独得吏部，不数月掌文选。
瑾败，降寿州同知。居一年，会天变，言官钩瑾馀党，勒
致仕，年八十四乃终。敬夫馆选，试《端阳赐扇诗》，效李
西涯体，遂得首选，有名史馆中。时人语曰：‘上有三老，
下有三讨’。”既而康、李辈出，倡导古学，相与訾謷馆阁
之体，敬夫舍所学而从之，于是始自贰于长沙矣。敬
夫之再谪以及永锢，皆长沙秉国时盛年，屏弃无所
发怒，作为歌谣。及杜甫《春游》杂剧，力诋西涯，流传腾
涌，关、陇之士，杂然和之。嘉靖初，纂修《实录》议起，敬夫
有言于朝者曰：“《游春记》，李林甫固指西涯，杨国忠得
非石斋，贾婆婆得非南坞耶？”吏部闻之，缩舌而止。敬
夫、德涵同里、同官，同以瑾党放逐沜东鄠杜之间，相
与过从谈䜩，征歌度曲，以相娱乐。敬夫将填词，以厚
赀，募国工杜门学按琵琶三弦，习诸曲，尽其技而后
出之。德涵尤妙于歌弹，酒酣以往，搊弹按歌，更起为
寿老。乐工击节，自谓弗如也。万历中，广陵顾小侯所
建游长安，访求曲中七十老妓，令歌康王乐府，其流
风馀韵，关西人犹能道之。敬夫《渼陂集》粗有才情，沓
拖浅率，《续集》尤为冗长。李中麓云：“敬夫词曲新奇，得
元人心法。”王元美云：“敬夫词曲，与德涵齐名，秀丽雄
爽，康、大不如也。”评者以为不在关汉卿、马东篱下。大
率康王皆工词曲，而秦人推其诗文，以为一代师匠。
乡曲之言，君子存之而已